*16.05.2024.*

**Kopsavilkums par Eiropas Savienības kohēzijas politikas programmas 2021.–2027.gadam**

4.2.4. specifiskā atbalsta mērķa “Veicināt mūžizglītību, jo īpaši piedāvājot elastīgas prasmju pilnveides un pārkvalifikācijas iespējas visiem, ņemot vērā uzņēmējdarbības un digitālās prasmes, labāk prognozējot pārmaiņas un vajadzību pēc jaunām prasmēm, pamatojoties uz darba tirgus vajadzībām, atvieglojot karjeras maiņu un sekmējot profesionālo mobilitāti”

**4.2.4.3. pasākumu “Digitālo prasmju pilnveide”**

**I Pasākuma mērķis, mērķa grupa, projektu iesniedzēji, atlases veids**

**Atbalsta fonds:** Eiropas Sociālais fonds Plus (ESF+)

Atbalsta veids: **grants**.

**Pasākuma mērķis:** Pasākuma mērķis ir pilnveidot valsts un pašvaldību iestāžu darbinieku (digitālo mentoru) digitālās prasmes, un veicināt uz sabiedrību un uzņēmējiem orientēto digitālo iespēju un platformu izmantošanu, tādējādi paaugstinot informācijas un komunikācijas tehnoloģiju iespēju izmantošanu un mazinot digitālo plaisu sabiedrībā.

**Pasākuma mērķa grupa:** valsts un pašvaldību iestāžu darbinieki (digitālie mentori), visa Latvijas sabiedrība.

**Projektu iesniedzēji un finansējuma saņēmēji:** Vides aizsardzības un reģionālās attīstības ministrija kā par digitālo transformāciju atbildīgā nozares ministrija. Projekta iesniedzējs par sadarbības partneri var piesaistīt citu tiešās vai pastarpinātās pārvaldes iestādi.

**Atlases veids:** ierobežota projektu iesniegumu atlase.

Pasākuma ietvaros **netiks sniegts komercdarbības atbalsts**.

**II Finansējums**

Kopējaispasākumam **plānotais** **finansējums:** 4 335 338 *euro*, t.sk. **ESF+** finansējums **3 685 037** *euro* un valsts budžeta finansējums vismaz 650 301 *euro* (15%).

Pasākumam **pieejamais kopējais finansējums** ir 3 651 330 *euro*, tai skaitā **ESF+** finansējums **3 103 630** *euro* un valsts budžeta līdzfinansējums 547 700 *euro*.

ERAF finansējums projektā nepārsniedz **85** procentus no projekta kopējām attiecināmajām izmaksām. Valsts budžeta finansējums – vismaz **15** procenti.

**III Sasniedzamie rādītāji** (līdz 31.12.2029.)

* **programmas iznākuma rādītājs:**
	+ 1 867 nodarbinātas personas, tai skaitā par finansējumu, kas pieejams līdz 31.12.2025. – vismaz 1 572 personas;
* **nacionālie rezultāta rādītāji:**
	+ organizēti vismaz 30 pasākumi informācijas un komunikācijas tehnoloģiju iespēju izmantošanas veicināšanai (semināri, konferences vai citi pasākumi), tai skaitā par finansējumu, kas pieejams līdz 31.12.2025. – vismaz 25 pasākumi;
	+ mācībās piedalījušās vismaz 1 867 valsts un pašvaldību darbinieki (digitālie mentori) – tai skaitā par finansējumu, kas pieejams līdz 31.12.2025. – vismaz 1 572 valsts un pašvaldību darbinieki;
	+ īstenotas vismaz piecas integrētās komunikāciju kampaņas – tai skaitā par finansējumu, kas pieejams līdz 31.12.2025. – vismaz četras kampaņas.

**IV Atbalstāmās darbības un attiecināmās izmaksas**

**Būtiskākās atbalstāmās darbības,** kas ietver investīcijas valsts IKT risinājumu un pakalpojumu attīstībai un privātā sektora digitalizācijas un jaunu pakalpojumu veidošanas veicināšanā:

* 1. mācību programmu izstrāde un aktualizācija;
	2. mācību aktivitāšu īstenošanas un organizēšanas nodrošināšana, tai skaitā tehniskā nodrošināšana, nodarbinātām personām (valsts un pašvaldību darbiniekiem);
	3. monitoringa veikšana;
	4. mācību vajadzību apzināšana un izvērtēšana;
	5. komunikācijas pasākumi par digitālās transformācijas politikas un pasākumu īstenošanu Latvijā, kā arī par valsts un pašvaldību iestāžu nodrošināto digitālo risinājumu izmantošanas iespējām, un to izmantošanas nozīmību;
	6. projekta vadības un projekta īstenošanas nodrošināšana.

**Būtiskākās attiecināmo izmaksu pozīcijas**:

1. projekta vadības un īstenošanas personāla izmaksas;
2. ar mācību, semināru, konferenču, integrēto komunikāciju kampaņu, pieredzes apmaiņas un citu prasmju paaugstināšanas un informācijas un komunikācijas tehnoloģiju iespēju izmantošanas veicināšanas pasākumu organizēšanu un īstenošanu saistītās izmaksas;
3. projekta vadītāja un īstenošanas personāla ārvalstu komandējumu izmaksas un projekta vadības un īstenošanas personāla iekšzemes komandējumu un darba braucienu izmaksas;
4. jaunradītu projekta vadības un īstenošanas personāla darba vietu aprīkojuma, biroja mēbeļu, tehnikas, datorprogrammu un licenču iegādes vai īres izmaksas;
5. ekspertu pakalpojumi, izvērtējumu veikšana;
6. ar mācību programmu izstrādi saistīto informācijas un komunikācijas tehnoloģiju risinājumu, aparatūras un programmatūras izmaksas mācību nodrošināšanai, kā arī ar apmācībām saistītu materiālu izvietošanas tīmekļa vietnēs izmaksas, to uzturēšana un aktualizācija projekta īstenošanas laikā;
7. transporta izmaksas.